Gevolgtrekkings uit die Amerikaanse verkiesingsuitslagBarack Obama en sy vrou, Michelle Foto: Barack Obama, Twitter Barack Obama sal vir die volgende vier jaar steeds die Amerikaanse president wees. Sedert ek in Februarie met kommentaar oor die verkiesing begin het, was my voorspelling dat Obama ‘n beter kans as Romney gestaan het om te wen. My redes was Obama se persoonlike gewildheid, die demografiese veranderings in die VSA en Obama se sterk grondvlakveldtog. Vanoggend het daardie drie kwessies verseker dat Obama herkies is. Ek lys hier vyf belangrike gevolgtrekkings uit die verkiesing: 1. Demografie is koning in Amerikaanse politiek Hoë stempersentasies onder swart kiesers, kiesers van Latyns-Amerikaanse afkoms en kiesers tussen 18 en 29-jaar oud het die oorwinning vir Obama verseker. Romney het uitstekend onder wit kiesers en ouer kiesers gedoen (selfs beter as Bush met sy oorwinning in 2004), maar die demografiese verandering die afgelope paar jaar in die VSA het die deurslag gegee. 2. Die Republikeinse Party is sterker as wat die media dalk vandag mag berig Na vanjaar se verkiesing beheer Republikeine meer as 30 van die 50 goewerneurskappe in die VSA. Republikeine het hul voorsprong in die Huis van Verteenwoordigers bevestig en dit lyk asof dit selfs versterk kan word. Waar Obama vier jaar gelede met 10 miljoen steme teen John McCain gewen het, gaan hy vanjaar dalk die nasionale stem skaars wen. Daar was dus ‘n groot swaai van 2008 tot 2012 van Obama na die Republikeine, hoewel nie genoeg vir Romney om te wen nie. 3. Obama in ‘n verswakte posisie Obama het ‘n hele paar state wat hy in 2008 gewen het vanjaar verloor. In baie gevalle het kiesers wat vir Obama gestem het op ander vlakke (senaat, huis van verteenwoordigers en goewerneur) vir Republikeine gestem. Steun vir Obama is louwarm en die groot euforie wat in 2008 oor Obama geheers het, is verby. Obama sal as verswakte leier regeer en hy sal moet verhoed om soos Bush na sy herverkiesing in 2004 te dink dat ‘n noue oorwinning ‘n grootskaalse goedkeuring van sy standpunte by kiesers is. 4. Die ekonomie is al wat vir die volgende jaar of wat gaan saakmaak Indien Obama oor vier jaar van nou af as ‘n legendariese president onthou wil word, sal hy baie vinnig moet optree om die probleme van werkloosheid, staatskuld en lae ekonomiese groei op te los. Indien Obama hierin kan slaag sal hy as een van die beste presidente in ‘n lang tyd onthou word. 5. Republikeine sal groter steun onder minderhede moet kry Die Republikeinse Party het baie sterk en aktiewe steun onder sy tradisionele steunbasis. Romney het uitstekend daarin geslaag om hierdie mense by die stembus te kry, maar dit was egter nie goed genoeg nie. Indien Republikeine wil voortgaan om verkiesings te wen sal hulle groter steun van veral kiesers van Latyns-Amerikaanse afkoms en Asiatiese afkoms moet kry. Daar is tans sterk leiers uit hierdie minderheidsgroepe in die Republikeinse Party en Republikeine sal dalk in 2016 ‘n persoon soos die baie gewilde Susana Martinez (die eerste vroue goewerneur van Latyns-Amerikaanse afkoms), goewerneur van New Mexico, as hul presidentskandidaat of minstens adjunk-presidentskandidaat moet aanwys om steeds relevant te bly in ‘n Amerika wat al hoe vinniger demografies verander. Môre begin die veldtogte vir die 2014 middeltermynverkiesing en die 2016 presidentsverkiesing, want Amerikaners kan nooit ophou met politieke veldtogte nie! Klik hier om ‘n video van Barack Obama se oorwinningstoespraak te sien. Klik hier om ‘n video van Mitt Romney se toegewingstoespraak te sien. Klik hier om die vorige berig te lees. Klik hier om alle vorige berigte te lees.